दलीप ट्रॉफी 28 जून से, अगले साल 5 जनवरी से होगा रणजी ट्रॉफी का आगाज
India Domestic Cricket Season Schedule - Follow Domestic matches Time Table, Upcoming Cricket Match Information On Dainik Bhaskar. भारतीय क्रिकेट के 2023-24 घरेलू सत्र की शुरुआत दलीप ट्राफी टूर्नामेंट के साथ होगी जो 28 जून से शुरू होगा। जबकि प्रमुख रणजी ट्राफी का आयोजन अगले साल पांच जनवरी से होगा।
भारतीय क्रिकेट के 2023-24 घरेलू सत्र की शुरुआत दलीप ट्राफी टूर्नामेंट के साथ होगी जो 28 जून से शुरू होगा। जबकि प्रमुख रणजी ट्राफी का आयोजन अगले साल पांच जनवरी से होगा। दलीप ट्रॉफी छह जोनल टीमों के बीच खेली जाएगी। उसके बाद देवधर ट्रॉफी (लिस्ट ए) 24 जुलाई से 3 अगस्त, ईरानी कप 1 से 5 अक्टूबर, सैयद मुश्ताक अली ट्रॉफी 16 अक्टूबर से 6 नवंबर और विजय हजारे ट्रॉफी 23 नवंबर से 15 दिसंबर तक खेली जाएगी।
70 दिन तक खेले जाएंगे रणजी ट्रॉफी के मुकाबले 
रणजी ट्रॉफी पुरुषों के सीनियर वर्ग में सीजन का आखिरी टूर्नामेंट होगा। यह टूर्नामेंट 70 दिन तक चलेगा। इसके एलीट ग्रुप के लीग चरण के मैच 5 जनवरी से 19 फरवरी के बीच खेले जाएंगे जबकि नॉक-आउट राउंड 23 फरवरी से 14 मार्च तक होगा। प्लेट ग्रुप के लीग मैच 5 जनवरी से 5 फरवरी के बीच जबकि नॉक-आउट राउंड 9 से 22 फरवरी तक खेला जाएगा।
हर बार की तरह इस बार भी एलीट वर्ग में चार ग्रुप होंगे। जिसमें हर ग्रुप में आठ-आठ टीमें होंगी जिसमें से हर ग्रुप की शीर्ष की दो-दो टीमें क्वार्टर फाइनल के लिए क्वालीफाई करेंगी। प्लेट वर्ग में एक ही ग्रुप होगा और इसमें छह टीमें होगी और इसमें से टॉप चार टीमें सेमीफाइनल के लिए क्वालीफाई करेंगी। प्लेट ग्रुप के फाइनल में पहुंचने वाली दोनों टीमें आगामी सीजन (2024-25) में एलीट ग्रुप में शामिल होंगी।
सीनियर महिला सीजन की शुरुआत 19 अक्टूबर से
सीनियर महिला सीजन की शुरुआत राष्ट्रीय टी-20 चैंपियनशिप के साथ होगी। यह 19 अक्टूबर से 9 नवंबर के बीच खेली जाएगी। इसके बाद इंटर जोनल टी-20 ट्रॉफी 24 नवंबर से 4 दिसंबर तक खेली जाएगी। इसके बाद सीनियर महिला वनडे ट्रॉफी 4 से 26 जनवरी के बीच आयोजित होगी।
सीनियर महिला टी-20 ट्रॉफी और वनडे ट्रॉफी में पांच ग्रुप होंगे। इसके दो में आठ-आठ टीमें और तीन ग्रुप में सात-सात टीमें होंगी। पांच ग्रुप में से हर टीम की टॉप दो टीमें नॉकआउट के लिए क्वालीफाई करेंगी।